Retten i Hjørring har idømt en 30-årig mand et års ubetinget fængsel på baggrund af otte indbrud i og omkring Sæby.

En stime af indbrud fra oktober sidste år og frem til januar i år, fik idag konsekvens for en 30-årig mand. I retten i Hjørring blev den 30-årige nemlig idømt et års ubetinget fængsel for i alt otte tilfælde af indbrud i og omkring Sæby i den pågældende periode. Nordjyllands Politi fandt en række effekter ved randsagningen af den 30-åriges adresse, som vidner i retten kunne identificere som værende deres stjålne genstande, takket være særlige kendetegn. I strafudmålingen er der blandt andet taget hensyn til, at den 30-årige tidligere er dømt for ligeartet kriminalitet, samt at han i perioden for de pågældende indbrud var på prøveløsladelse. - Som anklager i sagen, vil jeg erklære mig tilfreds med dommen. Den viser, at man ser med alvorlige øjne på disse indbrudssager, både fra politiets og domstolens side, siger Mikkel Holdensgaard, politiets anklager i sagen. Den dømte nægtede sig skyldig, og har nu 14 dage til beslutte, om han vil anke dommen.